CELEX: 32021R0771
Language: sl
Date: 2021-01-21 00:00:00
Title: Delegirana uredba Komisije (EU) 2021/771 z dne 21. januarja 2021 o dopolnitvi Uredbe (EU) 2018/848 Evropskega parlamenta in Sveta z določitvijo posebnih meril in pogojev za preglede dokumentarne evidence v okviru uradnega nadzora ekološke pridelave in uradnega nadzora skupin izvajalcev dejavnosti (Besedilo velja za EGP)

11.5.2021   
               
               
                  SL
               
               
                  Uradni list Evropske unije
               
               
                  L 165/25
               
            
         DELEGIRANA UREDBA KOMISIJE (EU) 2021/771
         z dne 21. januarja 2021
         o dopolnitvi Uredbe (EU) 2018/848 Evropskega parlamenta in Sveta z določitvijo posebnih meril in pogojev za preglede dokumentarne evidence v okviru uradnega nadzora ekološke pridelave in uradnega nadzora skupin izvajalcev dejavnosti
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2018/848 Evropskega parlamenta in Sveta z dne 30. maja 2018 o ekološki pridelavi in označevanju ekoloških proizvodov in razveljavitvi Uredbe Sveta (ES) št. 834/2007 (1) ter zlasti člena 38(8)(a)(i) in (ii) Uredbe,
         ob upoštevanju naslednjega:
         
                     (1)
                  
                  
                     Za zagotovitev neoporečnosti ekološke pridelave je treba določiti posebna merila in pogoje za izvajanje uradnega nadzora, da se zagotovi sledljivost na vseh stopnjah pridelave, priprave in distribucije ter skladnost z Uredbo (EU) 2018/848, zlasti v zvezi s fizičnim pregledom izvajalcev dejavnosti ali skupin izvajalcev dejavnosti v ekološkem sektorju na kraju samem iz člena 38(3) navedene uredbe. Da bi bil ta fizični pregled na kraju samem učinkovit, bi moral vključevati vsaj pregled sledljivosti in pregled masne bilance, ki se opravita s pregledi dokumentarne evidence. Namen pregleda sledljivosti je potrditi, ali so proizvodi, ki jih prejme ali pošlje izvajalec dejavnosti ali skupina izvajalcev dejavnosti, ekološki ali iz preusmeritve. Namen pregleda masne bilance je določiti ravnotežje med surovinami in obsegom pridelave izvajalca dejavnosti ali skupine izvajalcev dejavnosti ter zlasti verjetnost obsega ekoloških proizvodov ali proizvodov iz preusmeritve. Določiti bi bilo treba elemente, ki se vključijo v pregled sledljivosti in pregled masne bilance.
                  
               
                     (2)
                  
                  
                     Pri uradnem nadzoru pojem skupine izvajalcev dejavnosti iz člena 36(1) Uredbe (EU) 2018/848 zajema posebno kategorijo izvajalcev dejavnosti, ki so kmetje ali izvajalci dejavnosti, ki pridelujejo alge ali živali iz akvakulture ter se poleg tega lahko ukvarjajo s pridelavo, pripravo ali dajanjem v promet hrane ali krme. Vsaka skupina izvajalcev dejavnosti vzpostavi sistem za notranji nadzor, sestavljen iz dokumentiranih nadzornih dejavnosti. Pristojni organ ali po potrebi nadzorni organ ali izvajalec nadzora bi moral biti ustrezno kvalificiran za ocenjevanje sistema za notranji nadzor in za izvajanje ponovnih inšpekcijskih pregledov na vzorcu članov skupine izvajalcev dejavnosti na podlagi tveganja, da bi lahko sprejel sklep o splošni skladnosti skupine. Zato je treba določiti zahteve glede kompetenc pristojnega organa ali po potrebi nadzornega organa ali izvajalca nadzora za oceno posebne sestave izvajalcev dejavnosti znotraj skupine in sistema za notranji nadzor, glede usklajenega okvira za ocenjevanje sistema za notranji nadzor ter glede izbire vzorca članov za ponovne inšpekcijske preglede.
                  
               
                     (3)
                  
                  
                     Zaradi jasnosti in pravne varnosti bi se morala ta uredba uporabljati od datuma začetka uporabe Uredbe (EU) 2018/848 –
                  
               SPREJELA NASLEDNJO UREDBO:
         
            Člen 1
            Pregledi dokumentarne evidence
            
               1.   Fizični pregled na kraju samem v skladu s členom 38(3) Uredbe (EU) 2018/848 vključuje pregled sledljivosti in pregled masne bilance izvajalca dejavnosti ali skupine izvajalcev dejavnosti, ki se opravita s pregledom dokumentarne evidence.
            
            
               2.   Pristojni organ ali po potrebi nadzorni organ ali izvajalec nadzora izvede pregled sledljivosti in pregled masne bilance v skladu s standardno predlogo, dokumentirano v zapisniku iz člena 38(6) Uredbe (EU) 2018/848.
            
            
               3.   Pri pregledu sledljivosti in pregledu masne bilance se izbor proizvodov, skupin proizvodov in obdobje, ki se preverjajo, izvede na podlagi ocene tveganja.
            
            
               4.   Pregled sledljivosti vključuje vsaj naslednje elemente, podprte z ustreznimi dokumenti, vključno z evidenco zalog in finančno evidenco:
               
                           (a)
                        
                        
                           ime in naslov dobavitelja ter, kadar je to druga oseba, lastnika ali prodajalca ali izvoznika proizvodov;
                        
                     
                           (b)
                        
                        
                           ime in naslov prejemnika ter, kadar je to druga oseba, kupca ali uvoznika proizvodov;
                        
                     
                           (c)
                        
                        
                           certifikat dobavitelja v skladu s členom 35(6) Uredbe (EU) 2018/848;
                        
                     
                           (d)
                        
                        
                           informacije iz prvega odstavka točke 2.1 Priloge III k Uredbi (EU) 2018/848;
                        
                     
                           (e)
                        
                        
                           ustrezno identifikacijo partije.
                        
                     
            
               5.   Pregled masne bilance po potrebi vključuje vsaj naslednje elemente, podprte z ustreznimi dokumenti, vključno z evidenco zalog in finančno evidenco:
               
                           (a)
                        
                        
                           vrsto in količine proizvodov, dostavljenih v enoto, ter po potrebi kupljene materiale in njihovo uporabo ter po potrebi sestavo proizvodov;
                        
                     
                           (b)
                        
                        
                           vrsto in količine proizvodov, ki se skladiščijo v prostorih;
                        
                     
                           (c)
                        
                        
                           vrsto in količine proizvodov, ki so zapustili enoto izvajalca dejavnosti ali skupine izvajalcev dejavnosti in so namenjeni v prostore prejemnika ali skladiščne prostore;
                        
                     
                           (d)
                        
                        
                           v primeru izvajalcev dejavnosti, ki kupijo in prodajo proizvod(-e) brez fizičnega ravnanja z njim(-i), vrsto in količine proizvodov, ki so bili kupljeni in prodani, ter dobavitelje, in če so drugi, prodajalce ali izvoznike in kupce, in če so drugi, prejemnike;
                        
                     
                           (e)
                        
                        
                           donos pridobljenih, nabranih ali spravljenih proizvodov v preteklem letu;
                        
                     
                           (f)
                        
                        
                           dejanski donos pridobljenih, nabranih ali spravljenih proizvodov v tekočem letu;
                        
                     
                           (g)
                        
                        
                           število in/ali težo v primeru upravljane živine v tekočem in preteklem letu;
                        
                     
                           (h)
                        
                        
                           vse izgube, povečanja ali zmanjšanja količine proizvodov na vseh stopnjah pridelave, priprave in distribucije;
                        
                     
                           (i)
                        
                        
                           ekološke proizvode ali proizvode iz preusmeritve, ki se na trgu prodajajo kot neekološki.
                        
                     
         
         
            Člen 2
            Uradni nadzor skupin izvajalcev dejavnosti
            
               1.   Za preverjanje in potrjevanje skladnosti skupine izvajalcev dejavnosti pristojni organ ali po potrebi nadzorni organ ali izvajalec nadzora določi inšpektorje, ki so pristojni za ocenjevanje sistemov za notranji nadzor.
            
            
               2.   Pri ocenjevanju vzpostavitve, delovanja in vzdrževanja sistema za notranji nadzor skupine izvajalcev dejavnosti pristojni organ ali po potrebi nadzorni organ ali izvajalec nadzora določi vsaj naslednje:
               
                           (a)
                        
                        
                           dokumentirani postopki sistema za notranji nadzor, ki so bili vzpostavljeni, so skladni z zahtevami iz Uredbe (EU) 2018/848;
                        
                     
                           (b)
                        
                        
                           seznam članov skupine izvajalcev dejavnosti z zahtevanimi informacijami o vsakem članu se stalno posodablja in usklajuje s področjem uporabe certifikata;
                        
                     
                           (c)
                        
                        
                           vsi člani skupine izvajalcev dejavnosti izpolnjujejo merila iz člena 36(1)(a), (b) in (e) Uredbe (EU) 2018/848 ves čas sodelovanja v skupini izvajalcev dejavnosti;
                        
                     
                           (d)
                        
                        
                           število, usposabljanje in kompetence inšpektorjev sistema za notranji nadzor so sorazmerni in ustrezni, pri inšpektorjih sistema za notranji nadzor pa ni nasprotij interesov;
                        
                     
                           (e)
                        
                        
                           vsaj enkrat letno so izvedeni in dokumentirani notranji inšpekcijski pregledi vseh članov skupine izvajalcev dejavnosti in njihovih dejavnosti ter pridelovalnih enot ali prostorov, vključno z nakupovalnimi in zbirnimi centri;
                        
                     
                           (f)
                        
                        
                           novi člani ali nove pridelovalne enote in nove dejavnosti obstoječih članov, vključno z novimi nakupovalnimi in zbirnimi centri, so bili sprejeti šele po tem, ko jih je odobril vodja sistema za notranji nadzor na podlagi poročila o notranjem inšpekcijskem pregledu v skladu z dokumentiranimi postopki sistema za notranji nadzor, ki so bili vzpostavljeni;
                        
                     
                           (g)
                        
                        
                           vodja sistema za notranji nadzor v primeru neskladja sprejme ustrezne ukrepe, vključno z njihovim nadaljnjim spremljanjem, v skladu z dokumentiranimi postopki sistema za notranji nadzor, ki so bili vzpostavljeni;
                        
                     
                           (h)
                        
                        
                           uradna obvestila vodje sistema za notranji nadzor pristojnemu organu ali po potrebi nadzornemu organu ali izvajalcu nadzora so ustrezna in zadostna;
                        
                     
                           (i)
                        
                        
                           notranja sledljivost za vse proizvode in člane skupine izvajalcev dejavnosti se zagotovi z ocenjevanjem količin in navzkrižnim preverjanjem donosa vsakega člana skupine izvajalcev dejavnosti;
                        
                     
                           (j)
                        
                        
                           člani skupine izvajalcev dejavnosti so deležni ustreznega usposabljanja o postopkih sistema za notranji nadzor in zahtevah Uredbe (EU) 2018/848.
                        
                     
            
               3.   Pristojni organ ali po potrebi nadzorni organ ali izvajalec nadzora uporabi oceno tveganja za izbiro vzorca članov skupine izvajalcev dejavnosti za ponovne inšpekcijske preglede v skladu s členom 38(4)(d) Uredbe (EU) 2018/848. Pri tem upošteva vsaj obseg in vrednost pridelave ter oceno verjetnosti za neskladje z določbami Uredbe (EU) 2018/848. Ponovni inšpekcijski pregledi se fizično izvedejo na kraju samem ob prisotnosti izbranih članov.
            
            
               4.   Pristojni organ ali po potrebi nadzorni organ ali izvajalec nadzora določi razumen rok za nadzor skupine izvajalcev dejavnosti, in sicer sorazmerno z vrsto, strukturo, velikostjo, proizvodi, dejavnostmi in obsegom ekološke pridelave skupine izvajalcev dejavnosti.
            
            
               5.   Pristojni organ ali po potrebi nadzorni organ ali izvajalec nadzora izvede opazovalne revizije, da preveri kompetence in znanje inšpektorjev sistema za notranji nadzor.
            
            
               6.   Pristojni organ ali po potrebi nadzorni organ ali izvajalec nadzora oceni, ali je sistem za notranji nadzor neuspešen, in sicer na podlagi števila neskladij, ki jih inšpektorji sistema za notranji nadzor ne ugotovijo, ter rezultatov preiskave vzroka in vrste neskladij.
            
         
         
            Člen 3
            Začetek veljavnosti in uporaba
            Ta uredba začne veljati dvajseti dan po objavi v Uradnem listu Evropske unije.
            Uporablja se od 1. januarja 2022.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 21. januarja 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 150, 14.6.2018, str. 1.